A Kossuth Nagydíjas és Kossuth-díjas író, a nemzet művésze 84 éves volt.

Életének 85. évében elhunyt Jókai Anna Kossuth Nagydíjas és Kossuth-díjas író, a nemzet művésze.

Jókai Anna 1932. november 24-én született Budapesten. Első novelláját 1966-ban, első regényét, a 4447-et pedig 1968-ban publikálta. 1968 és 1977 között öt regénye és négy elbeszéléskötete jelent meg. 1976-ig az írás mellett tanított is, azóta viszont csak az írásnak élt.

1986-1989 között az Írószövetség alelnöke, 1989-től elnökségi tagja, 1990-1992-ig elnöke volt.

A József Attila-díjas magyar író- és költőnő, a Digitális Irodalmi Akadémia alapító tagja is volt. 1994-ben megkapta a Kossuth díjat, 2014-ben pedig Kossuth-nagydíjjal tüntették ki. 2004-ben vehette át a Prima Primissima közönségdíját, 2012-ben a Magyar Érdemrend nagykeresztjét, 2013-ban pedig Emberi Méltóságért-díjat vehette át. A Nemzet Művésze 2014-ben lett.

Jókai Anna pályafutása alatt számos könyvet, novellát és esszét írt. Műveiben megjelenik az emberi közönyösség elleni küzdelem, a szeretet képviselete a világban, a spiritualitás és a keresztény értékek.

1998-ben jelent meg az azóta huszonkét kiadást megért Ne féljetek című regénye, melynek megjelenése után nem egyszer úgy nyilatkozott, hogy több regényt már nem ír, 2007-ben a Samuel Beckett és Madách Imre emberiségdrámáira rájátszó, a misztériumdráma műfaját is megidéző Godot megjött című művével jelentkezett, 2012-ben pedig egy új regénnyel, az Éhes élet cíművel.

Nyolcvanadik születésnapjára A szeretet túlcsordulása – Annáról Annának című kötetben mintegy 250-en írtak elismerően munkásságáról. Többek között Orbán Viktor miniszterelnök és felesége, Lévai Anikó is megszólalnak.

Jókai Anna 84 éves korában hunyt el. A Magyar Művészeti Akadémia – melynek 2000-ben lett a tagja – saját halottjának tekinti.

(MTI / PIM)